Intiem vier sy vyftigste uitgawe | Maroela Media
Liezel van der Merwe saam met Anel en Dewald Wasserfall tydens die geleentheid om ‘Intiem’ se vyftigste uitgawe te vier. Foto: Esté Meyer Jansen.
“Toe ons in 2006 ŉ christelike tydskrif wou begin wat oor seks en geloof skryf, het mense gedink dit is nie moontlik nie. Tog staan ons vandag hier om die vyftigste uitgawe van die tydskrif te vier,” het Annelize Steyn, redakteur van Intiem gesê.
Volgens Annelize het sy en die besturende redakteur, Liezel van der Merwe, geroepe gevoel het om die tydskrif te begin, veral teen die agtergrond van Suid-Afrika se hoë egskeidingsyfer. “Die inhoud en voorkoms van Intiem het oor die jare verander, maar beslis nie die hart van die tydskrif nie.”
Liezel beskryf die laaste nege jaar se reis as een van groot vreugdes, groot uitdagings en groot wonderwerke. “Buiten die tydskrif se sukses het ons ook verskeie spesiale dae vir paartjies aangebied, die jaarlikse SA Huweliksweek-inisiatief begin en die Suid-Afrika se eerste liefdesbrug in Pretoria opgerig.”
Liezel van der Merwe, die besturende redakteur, en Annelize Steyn, die redakteur van Intiem. Foto: Esté Meyer Jansen.